Kauno Evangelikų Krikščionių Baptistų bendruomenė

**Kauno Evangelikų Krikščionių Baptistų bendruomenė** – Kaune veikianti viena seniausių Lietuvoje baptistų bendruomenių.

### Istorija

Bendruomenės atsiradimas siejamas su 1876 metais, kai į Kauną persikelė gyventi žmogus, pavarde Šneideris. Jis buvo tikintis baptistas ir priklausė Eitkūnų (dabar Чернышевское, Kaliningrado apsk.) baptistų bendruomenei. Be kasdienių darbų, su aplinkiniais Šneideris dalinosi Evangelijos žinia.
1883 metais Kaune jau buvo 12 žmonių grupė reguliariai besirenkančių pakrikštytų tikinčiųjų.

1889 metais vasario 12 dieną Eitkūnų bažnyčios filialas Kaune pradėjo veikti kaip atskira bendruomenė. Tuomet čia jau buvo 75 pakrikštyti nariai, bendruomenėje darbavosi broliai Šneideris, Mačiulaitis, Stoltenhoffas.
1890-1898 metais buvo pastatyta bažnyčia Žemuosiuose Šančiuose, 2-oje Kranto gatvėje.
Iki I Pasaulinio karo bendruomenė buvo išaugusi iki 400 narių, daugumoje tai buvo vokiečių tautybės tikintieji, tačiau atskirai vyko pamaldos ir rusų kalba.
Pokario metais bendruomenėje tarnavo broliai Gustavas Freidankas, Heinrikas Hoffmanas bei Gustavas Freutelis, pastarasis buvo pastoriumi.
1933 metais, vadovaujant pastoriui Teodorui Gerikui, buvo įkurta lietuviška bendruomenė, metais vėliau, vadovaujant Valteriui Šveiceriui – rusiška bendruomenė.
1933 metais Kauno baptistų bendruomenė prisijungė prie Lietuvos Baptistų Sąjungos.

II Pasaulinio karo pradžioje, Lietuva buvo okupuota TSRS. Tais metais didžioji dalis bendruomenės vokiečių bėgo nuo represijų į Vokietiją, tad visiems likusiems tikintiesiems tarnavo brolis Šveiceris.
1944 metais, tarybinei kariuomenei grįžus į Lietuvą, bažnyčia buvo atimta ir paversta kareivinėmis, vėliau klubu, o galiausiai druskos sandėliu. Nedidelis tikinčiųjų būrelis rinkosi namuose, daugiausia tai buvo moterys, kurioms patarnavo brolis Sinelščikovas. Jam mirus, likusios seserys pačios rinkosi maldai ir Biblijos nagrinėjimams. Palaikyti jų neretai atvykdavo tikintieji iš kitų Lietuvos miestų.

1980 metais į Kauną persikėlė gyventi jauna pora Nadija ir Vladimiras Seredos. Grupelė vėl pradėjo augti, o 1989 brolis Sereda įšventintas pastoriaus tarnystei. Bendruomenei jis vadovauja iki dabar.
1990 metais pavyko atgauti griuvėsiais jau virtusią bažnyčią. Po pusantrų metų remontų, joje vėl pradėjo vykti pamaldos. Šiuo metu Kauno bendruomenei priklauso apie 50 pakrikštytų narių.

### Dabartinė veikla

Bendruomenė aktyviai dalyvauja socialiniame visuomenės gyvenime, vykdo įvairiapusį stokojančių rėmimą, Evangelijos skelbimą.
Bendruomenės nariai vykdo evangelizacinę ir reabilitacinę veiklą Alytaus bei Pravieniškių kalinimo įstaigose, dirba su vaikų globos namais.
Remia ir bendradarbiauja su Labdaros ir Gailestingumo fondu „Samarija“, „Samariečio krepšio“ organizacija, Gedeonų brolija, Gerosios Naujienos centru, Lietuvos Krikščionių Studentų bendrija, Lietuvos Biblijos Draugija, Lietuvos Kalėjimo kapelionų asociacija, The Way Sports misija ir kt.

Kas sekmadienį vyksta pamaldos lietuvių kalba su vertimų į rusų kalba, sekmadienio mokykla vaikams, jaunimo susirinkimai, Biblijos studijos, veikia biblioteka.

## Nuorodos

* Kauno baptistų bendruomenės puslapis internete